정조 11년
院啓司諫李師濂啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還配所罪人宋迪中亟令王府拿來嚴鞫期於得情請申愷嚴得情施以當律請罪人寧鎭亟令王府設鞫嚴問期於得情快施王章請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情快施當律近年以來朝象日益潰裂士氣日漸委靡其挽回矜式之道惟在於林下讀書之士羽儀王庭擔着世道上以副啓沃之責下以盡董率之方措一世於大公至正延國脈於太平萬世故惟我聖朝之前後招徠不啻如渴求飮巖穴之下束帛戔戔辭敎之間誠意藹藹可謂靡不用極而獨奈固守東岡之陂尙遲彙征之美聖心之虛竚已無暇言士林之紆鬱倘復如何顧今遐心之克回亶在至誠之務積請益加殊禮期於必致以幸斯文以靖世道夫文治者有國所重益所以黼黻皇猷賁飾太平者也今殿下大恢右文之化克盡作成之方年少名官限年抄啓月試講製文敎洋溢彬彬郁郁曷不休哉第馳騁風雲之詞欲鳴國家之盛者豈止於年少文官而以其限年之故自致應製者少我朝月課之設卽是培養人材之良法美制也近年以來此道久廢設法之意豈亶然哉請另飭文衡申明舊制逐月課製以爲文治恢廣之道臣於北道陵殿官年前變通事有不容不言者文令一窠別檢一窠則爲道內新及第出六之階蔭令一窠直長一窠奉事三窠參奉七窠則爲道內生進及道薦者收用之地然文蔭合皆準三十朔然後始遷六品京官而文官則自別檢至令洽滿六十朔始可出六故參下文官厭其太遲差輒不仕來付館學三十朔窠諸職自己丑至于今別檢窠長爲權差旣是假官則莫重陵寢豈有十九年一直假官乎其在事體不可仍置至於蔭令則其下十一蔭窠皆由此一條路序陞故以今日入仕參奉者言之則過三百六十朔然後始可陞付京職而計其朔數洽過三十年矣人壽幾何滯鬱可悶目今捄弊之道惟在於權差別檢改爲直長則莫重陵寢可無長時假官之弊令三十朔改爲十五朔則自今入仕者將於一百九十五朔當爲出六此京蔭六十朔出六雖過三倍較前三十年出六亦可謂大段疏通矣文令則以始登科者厭避別檢之故自初至今仍爲道內罷散文官復職之窠而道內蔭官落仕者其數亦與罷散文官相等自今以後道內文蔭罷散人互相檢擬竝準十五朔遷轉恐合事宜而事係官方請下詢廟堂從長變通禁軍騎士以久勤與取才備擬初仕者本出至公之意而禁軍則依定式次次付職至於騎士則久勤與取才外又以西北松都人各取別取才故西北人則僅中三矢者必爲居首其餘六道與京中人則只取居首一人故雖中八九矢者不得參望目下部將守門將幾皆西北人故六道武士不勝其冤且以窠闕言之散政有窠則首副末薦通同備擬而副末薦檢擧絶無而僅有至於都政則末副薦窠皆以其薦差擬法意有在而近年以來此法寢廢首薦窠窄則守部之職多歸有地處之人故守部兩廳除非西北之人則皆是宣薦名武也六道稱冤勢所必至臣意則莫如申明舊典西北人則久勤與取才之外革罷又爲取才之規都政副末窠則專以當薦差出恐合事宜而亦係官方請博詢廟堂兵判武將各獻意見從長釐正夫武弁之爲業惟騎射是已故月行試射觀其能否蓋出勸課之義而近年以來則試射絶罕雖或設行而才落居多此專由於常時之不爲肄習也名以武弁五十之矢不能四中者何處用之乎近來掌銓之臣不問射藝之如何或以地處而取用或以顔私而甄拔作爲時套牢不可破故眞箇無勢之有勇力能騎射者輒皆老死窮山與草木同腐此非但抱才莫售之爲冤亦豈是惟纔是用之本意哉每當復職窠出則許多落仕之類或冀萬一之幸彌滿銓家之門爭訴作散之冤爲詮官者聞輒顰眉難於取捨臣意則復職窠假是四窠則二窠依前差出二窠則咸聚作散之人各試諸般之技取其優畫次次甄用則非直激勸之是資抑亦實效之可期請問議廟堂從長變通永爲定式每朔試射亦依法典逐月設行外邑刑具間因法令之懈弛或不無濫觴之弊矣一自欽恤典則頒行之後庶遵令式大有實效而近聞營閫州縣凡於査事或因頑民之抵賴輒用周牢而取服雖以今番繡啓觀之平山獄事無論殺獄與淫獄要非治盜之政則明矣而道臣之出付中營施以周牢勒取其服者瞻聆所及莫不駭惋當該道臣中軍纔以此事已爲勘罪而其在懲後之道不可罷職而止請其時監司中軍竝施削職之典仍令廟堂嚴立科條措辭行會於外此諸道別般申飭俾無濫刑之弊諸道穀簿之殽亂實爲當今之痼弊而至於耗穀之從貴發買還民之遠地移轉尤是痼弊之痼弊大抵營穀統穀散在列邑各有定數隨其該邑市直之高下以其耗剩卽其地出賣事理當然而近年則捨賤取貴移東換西自歸潤橐之資終之種糧之需則不得不有轉移之擧假如沿邑價踊峽郡穀賤則道內那移惟意所欲遠地擔負所受盡費於糧資秋後開倉輸納無異於白徵若是而穀簿安得不淆亂民生安得不困瘁乎議者或以爲道臣按察一路細察民隱參量穀簿裒多益寡之際自不得不如是云而此有不然者分留外加分必請廟堂而後施行則何獨於此必取擅便而乃已耶且分糶之法道各不同或有斗分之邑利於民間也或有石分之邑利於色庫也非但還政之斑駁抑有利害之懸異臣意則自今以後穀簿則自備局一依分留狀本使不得擅自轉動時遣摘奸如或有任意那移此多彼少之弊則該道臣直斷以不法之律斷不可已請令廟堂嚴立節目作爲禁條而分還一節斗石間亦爲指一定式以爲杜弊便民之道焉登筵奏啓事體至重而前獻納尹行履承批之前遽先引避前持平金鎔筵退之後階級曲拜擧措顚錯瞻聆駭笑此雖由於或緣聽瑩或緣生疎而其貽羞臺閣則大矣請前獻納尹行履前持平金鎔竝施削職之典近來賣鄕之習幾乎無邑無之今以繡啓觀之兩西各邑此弊尤甚遞置無常貨賂公行隨窠豐薄各有定價事之鄙悖莫此爲甚臣意則鄕所有罪則各其守宰之任自除汰斷不可已矣而若其新差之後以其單望卽報營門以爲照管之地則雖有貪官汚吏必不敢任意數易請令廟堂行會諸道嚴加禁戢俾杜作奸之路如有犯者隨現重繩施以贓汚之律凡大小公行各邑廚傳之作一痼弊厥惟久矣朝家之前後申飭非不勤摯而稍久則弛少豐則侈此不過爲一時觀瞻之美而其爲糜費無節則甚矣臣意則毋論豐歉一依驛人馬排定之例各隨品秩之高下定其器數之多寡俾絶侵擾之患實合事宜請令廟堂嚴立科條著爲一定之式昨年年事之慘歉無異於壬癸兩年而諸道窮民之得免塡壑者實由於我聖上宵旰殷憂至誠拯濟之盛德至仁恩言屢下跛躄咸聳周王之恤四漢帝之議賑何以加此顧今連日好雨得之殿下方寸之間今秋穡事庶有八路登豐之望不可以此少忽嗣歲之憂而諸道倉儲幾乎無不枵然來頭接濟可謂末如何矣其在先事之義誠極悶慮之至目今畢賑之狀可當次第報來而不有激勸之政何以得力於後臣意則各邑守宰之竭誠優備者諸路富民之捐財優補者一依壬癸前例隨其穀物之多寡各施優異之收錄似合事宜請另飭銓曹拔例甄用以爲後來者之勸都城內濬川渠係是不得已之政故年年有是役每每雇其軍以至於設司儲財而近日則國家經用每患不贍川渠尾閭其數又夥以有限之財供無已之役其不可支當也明矣竊念都民戶數殆近四五萬餘而每以愛恤之意一無使役之事故或値國役民皆願赴矣雇軍之財雖曰不出於民原其始本實自蔀屋中出以其役者之一時服力較看國家之年年耗財輕重得失果何如也臣意則每當濬渠之時乃使京兆之臣發甘各部上自朝官下至民戶逐家抄錄排日分定分付各該軍門使之領率赴役標其間把只役一日則在民人不過至歇之役在朝家實除虛多之費至若沙礫區處則亦有其方國都城地東方缺虛故世稱興仁門扁額加以一箇之字寓其鎭重之義而又雖有環植樹木猶不足補塞空虛則今若舁其所掘之沙礫積置東城內空坎處一年二年築之不已則爲丘爲山勢所必至請令廟堂消詳講確以便公私天主妖術流入國中閭巷之間轉相慕效不無蠱惑民心之慮幸因新頒令甲著爲禁條意其編戶之氓不敢崇信避之如罟擭矣近聞鄕谷愚民尙多濡染眞諺飜謄互相傳襲若其目不識丁之愚夫愚婦則口相傳授甚至於田夫廢耕紅女忘織將有靡然奔波之憂云此非細故也蓋天主之學雖盛於燕雲而鴨江以東未之嘗聞則此必象胥輩所相傳者也奉使之臣苟能嚴其團束則此等不經之術豈有流來之理乎請申頒禁令使京外掌民之官曉諭坊曲嚴加禁斷而來頭節使往來灣府搜禁時添此禁條俾絶妖誕文字潛貨之弊近來綱紀紊亂倫彝斁喪常漢之換易父祖托跡名譜以爲圖頉軍役之計者比比有之而孟浪虛謊至於僞造林氏譜而極矣臣伏聞大丘奸民輩邦出羅州林氏之譜而換人之父祖僞人之官爵多數印出發賣於林姓之多財産有身役者廣布國中敎誘誑惑把作免役之竗方云人心世道誠極寒心愚氓之急於拔身被人誑惑陷此不義雖極駭痛而有難一一摘發至於作俑之奸民聞已捉囚於嶺營似當照律嚴處而當此俗頹之日決不可以尋常竄配而止請亟令該營嚴加究覈論以當律以爲懲一勵百之地國家治亂係於生民休戚生民休戚係於守令賢否守令賢否專在銓曹之掄選方伯之殿最則其愼擇守宰嚴明殿最實爲有國大政而竊觀我朝除吏之法異於古制不問人器之如何纔局之有無纔出六品輒膺百里是豈人人抱龔黃之才箇箇做召杜之治而然哉牧民禦衆材器自別而除拜守宰若是疎忽是豈爲官擇人之意哉至若方伯殿最則考察勤慢黜陟幽明法意甚重而挽近以來紀律不嚴名實不孚若不牽掣於顔情輒皆拘礙於形勢州府腴邑勢力有權者不治之跡狼藉著現而揚揚坐衙自同善治爲觀察者莫能下手每加優褒只以疲孱冷武無勢殘蔭苟充一二中下作爲彌縫塞責之計國綱安得不懈弛民生安得不困瘁乎言念及此不覺寒心目今都政不遠褒貶在近其所飭勵尤不容少緩請命銓曹另擇守令於大政之時亦令諸道道臣申嚴殿最毋循前套以勵守宰以保民生答曰不允新啓第一件招徠事言甚切實依啓第二件月課事昭載館志此亦修述之一端令大提學知悉第三件北道陵寢官員文窠事第四件武臣各薦初仕事令吏兵曹就議大臣草記稟處第五件武臣甄復事亦令兵判就議大臣稟處至於朔試射之逐朔設行不必更立新法惟在兵判之修擧與否矣第六件嚴思晩尹在復等事令廟堂關飭事竝依啓第七件分還之斛分斗分事邑各異例實關民隱依啓第八件尹行履金鎔等事律名過矣不允第九件鄕單報營事令廟堂草記稟處第十件廚傳事依啓第十一件善賑守宰補賑富民收用事豈待爾言依啓第十二件濬川赴役事別設本司雇給軍價先朝聖意可以仰認金石之典有難闊狹東城造山事未必見施第令廟堂稟處第十三件西洋學事爾言極是依施令廟堂關飭第十四件羅林僞譜事不可以奸民頉役之擧歇後勘斷令廟堂嚴飭定罪第十五件擇守令嚴考績事依啓爾於渰婀之世不循俗套一番詣臺輒有袖草前後通計殆近百啓無論言之冗緊事之當否跡之虛實其心則出於擧職極可尙也須有奬用之擧可責買骨之效姑先優批爾其知悉